Tarybos sprendimas
1971 m. kovo 22 d.
dėl Europos ekonominės bendrijos valstybių narių centrinių bankų bendradarbiavimo stiprinimo
(71/142/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač į jos 105 straipsnio 1 dalį,
atsižvelgdama į 1969 m. gruodžio 1 ir 2 d. Hagoje vykusios valstybių arba Vyriausybių vadovų konferencijos galutinį komunikatą ir ypač į 8 jo punktą,
atsižvelgdama į 1971 m. kovo 22 d. Tarybos ir valstybių narių Vyriausybių atstovų rezoliuciją dėl Ekonominės ir pinigų sąjungos laipsniško sukūrimo Bendrijoje [1] ir ypač į jos III dalies 5 punktą,
atsižvelgdama į Komisijos rekomendaciją,
atsižvelgdama į Europos Parlamento nuomonę,
kadangi prieš tai nurodyta rezoliucija nustato, kad turi būti stiprinamas centrinių bankų bendradarbiavimas;
PRIĖMĖ ŠĮ SPRENDIMĄ:
1 straipsnis
Valstybės narės koordinuoja savo pinigų ir kredito politikas atsižvelgdamos į Tarybos nustatytas bendrosios ekonominės politikos gaires.
2 straipsnis
Šioje srityje centriniai bankai, laikydamiesi jiems suteiktų įgaliojimų ir atitinkamų atsakomybių ribų, kviečiami:
a) Centrinių bankų valdytojų komitete koordinuoti savo politikas pinigų ir kredito klausimais;
b) nustatyti bendrąsias gaires, kurių turi laikytis kiekvienas iš jų, ypač dėl banko likvidumo krypties, kreditų teikimo sąlygų ir palūkanų normų dydžio;
c) nustatyti šios tvarkos taikymo praktinius metodus.
3 straipsnis
Šis sprendimas skirtas valstybėms narėms.
Priimta Briuselyje, 1971 m. kovo 22 d.